NaiveNeuron/SloPal huggingface dataset:
Pčolinský, Peter, poslanec NR SR (2019-06-26):
Ďakujem pekne. Pán kolega Dostál, pán Kiska, ak bude môcť dať len 10-tisíc euro členské, však to je v poriadku, ale vy ste zabudli, že on môže dať ešte 3,5 milióna dar alebo 3,5 milióna pôžičku. Ďalšia vec. Viete, vy tu, vy tu už po niekoľkýkrát hovoríte, že obmedzuje sa šírenie slobody informácií a bla-bla-bla. Ale šíriť informácie a viesť kampaň je obrovský rozdiel. Ak sa niekto počas moratória postaví na námestie a bude tam kričať, že ja budem voliť Ondreja Dostála, to je porušenie moratória. Ak to bude rozprávať v krčme pri pive, že chlapi, tak ja asi zajtra budem voliť Ondreja Dostála, tak to je v poriadku. Ale akonáhle, akonáhle sa to robí takýmto spôsobom, tak to podľa mňa v poriadku nie je. Ak na tomto námestí bude hulákať 250 ľudí, že budú voliť Ondreja Dostála, podľa vás je to šírenie informácií? Nie, podľa mňa je to vedenie kampane a porušovanie moratória. Čiže naozaj mali by ste rozlišovať a nezľahčujte vedenie kampane a šírenie informácií. Je v tom obrovský rozdiel. A čo sa týka tých kandidátov, tak tých tretích strán. Tak napríklad ja ako kandidát po prijatí tohto zákona plánujem dať strane buď členský príspevok 10-tisíc euro, alebo dám dar strane 10-tisíc euro a nechám vystaviť faktúru danej firme, ktorá mi bude robiť nejakú kampaň na 10-tisíc euro, odovzdám to našej účtovníčke a poviem jej, dal som tam dar 10-tisíc euro, tu je moja faktúra, zaplať mi to. Napríklad aj takto. A to je presne o tom, že vy ste nikdy nepôsobili v normálnej strane.
Šeliga, Juraj, podpredseda NR SR (2021-02-05):
Pán poslanec, to nie je procedurálny návrh. Pánovi Sujovi, je od vás dva metre, pokojne mu to choďte vyvrátiť. (Smiech v sále.) Iste sa dohodnete. Ďakujem pekne. Ak nie sú žiadne procedurálne návrhy, vyhlasujem... (ruch v sále), poprosím vás, vyhlasujem dve minúty prestávku, potom budeme pokračovať záverečným slovom pána poslanca Kamenického a následne ďalšími bodmi podľa schváleného programu. Nech sa páči. (Prestávka.) (Po prestávke.)
Grendel, Gábor, podpredseda NR SR (2022-11-29):
Vážené panie poslankyne, vážení páni poslanci, dovoľte, aby som vás privítal. Otváram rokovanie 78. schôdze Národnej rady Slovenskej republiky. Na úvod schôdze zisťujeme prítomnosť poslancov. Prosím, aby sme sa pred začatím rokovania prezentovali. (Prezentácia.) Prítomných je 100 poslancov. Zisťujem, že Národná rada je schopná sa uznášať a môžeme pokračovať v rokovaní. Prosím vás ešte o chvíľu strpenia, o chvíľu privítame pani prezidentku Slovenskej republiky. Do rokovacej sály vchádza prezidentka Slovenskej republiky v sprievode predsedu Národnej rady za zvuku prezidentských fanfár. Následne zaznie štátna hymna Slovenskej republiky. (Príchod prezidentky Slovenskej republiky Zuzany Čaputovej do rokovacej sály v sprievode predsedu NR SR Borisa Kollára za zvukov prezidentských fanfár.) (Hymna Slovenskej republiky.)
Kučera, Karol, poslanec NR SR (2020-05-19):
Milan, ja by som chcel možno doplniť dôležitosť postavenia zdravotne postihnutých v našej spoločnosti a to aj v športe, samozrejme, a v kultúre, lebo vždy ma potešila, potešilo to, že keď som behal po svete a možno v niektorých až taká prehnaná či nadštandardná starostlivosť zdravotne postihnutého aj športového fanúšika. Sú to totiž tí najvernejší fanúšikovia, a preto sa k nim treba aj adekvátne správať. Chcel by som teda apelovať aj na školy, športové zväzy, kluby, divadlá či organizátorov kultúrnych podujatí, aby naozaj vytvárali podmienky pre zdravotne postihnutých, pre ich čo najsilnejšie spoločenské postavenie a začlenenie, pre naplňovanie ich snov stretnúť sa svojimi idolmi, aby mohli prežiť možno ten čo najsilnejší zážitok. Bola spomenutá tá byrokracia, tak, samozrejme, aby sme my možno poslanci tuná znižovali tie kritériá na byrokraciu, žiadosti pre zdravotné pomôcky, lebo niektorí nekonečné boje s tými poisťovňami už vzdávajú. Rád by som vyzdvihol aj nezištné organizácie, ktoré pomáhajú zdravotne postihnutým, a, naopak, mi príde neprípustné najmä politické vytĺkavanie bodov na ich úkor. A vždy zahlasujem za to, keď zdravotne postihnutým v našej spoločnosti budeme vytvárať lepšie podmienky, lebo sú to častokrát oni, ktorí sú hrdinovia. Ďakujem.
Grendel, Gábor, podpredseda NR SR (2022-11-08):
Prezentujme sa a hlasujme. (Hlasovanie.) Prítomných 140 poslancov, za 126, proti 7, zdržalo sa 5, nehlasovali 2. Konštatujem, že sme schválili návrh novely zákona o slobode informácií. Pardon, nie, o prídavku na dieťa. Pardon. Teraz bude hlasovanie o bode 57 programu, a to je druhé čítanie o návrhu skupiny poslancov na vydanie zákona, ktorým sa mení a dopĺňa zákon č. 211/2000 o slobodnom prístupe k informáciám (tlač 1173). Dávam slovo spoločnému spravodajcovi z ústavnoprávneho výboru pánovi poslancovi Lukášovi Kyselicovi, aby hlasovanie uvádzal. [Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov , tlač 1173.]
P. Hrušovský, podpredseda NR SR: (2002-04-11):
Páni poslanci, technická prestávka na vyhotovenie hlasovacích kariet pre poslancov, ktorí zložili práve sľub. (Technická prestávka.) (Prerušenie rokovania o 9.30 hodine.) (Pokračovanie rokovania o 9.44 hodine.)
Klus, Martin, poslanec NR SR (2016-10-27):
Ďakujem pekne za slovo, aj za zaujímavé faktické poznámky. Janka, Martin, ďakujem vám aj za istú formu pochvaly a cením a vážim si to. Rovnako ako si vážim aj tie príspevky, ktoré tak trošku demaskovali, kto naozaj z akého mentálneho sveta pochádza. Páni Mazurek a inžinier magister Kotleba, ste srdečne vítaní na Rotary Cluboch naprieč celým Slovenskom, pretože my na rozdiel od vás fungujeme verejne. Všetko, čo robíme, robíme verejne a ja sa vôbec nehanbím za to, že som prezidentom akurát tento rok jedného z týchto Rotary Clubov a som presvedčený o tom, že práve tento Rotary Club urobil za svoju existenciu, čo je odteraz už viac ako 25 rokov, podstatne viac dobrého pre túto krajinu, ako celá vaše partia dohromady a môžeme to pokojne aj porovnať na základe určitých exaktných dát. Takže keď už hovoríme o Rotary Cluboch, tak hovorme úplne otvorene a konkrétne. Čo sa týka Spojených štátov a Izraela, nebudem komentovať nezmysly typu, že Izrael je zločinecký štát, takto by sme sa mohli baviť o mnohých iných krajinách sveta, pani poslankyňa Grausová. Ale ja by som vám zopakoval to, že vy sa tu odvolávate na zákon z roku 1938, ktorý už neplatí. Mali sme tu zákony z 1946 a 1995 roku zo Spojených štátov amerických. To, že Izrael má stále takúto legislatívnu podobu, to súvisí s tým, v akej situácii sa nachádza a rozhodne nie je rovnaká, ako v prípade Slovenskej republiky. Čiže podobne ako všetci vaši trólikovia na Facebooku pletiete hrušky s jablkami a tvárite sa pritom inteligentne a mne je to úprimne ľúto, pretože časť tohto národa ste, bohužiaľ, oblbli. Ja dúfam, že iba v tomto funkčnom období. Ďakujem pekne. (Potlesk.)
Kaník, Ľudovít, poslanec NR SR (2015-04-23):
Pán poslanec veľmi správne poukázal na absenciu napravenia pokriveného systému v oblasti DPH a toho, že ako to treba urobiť. To len pripomínam, že už som predložil pozmeňujúci návrh, ktorý toto rieši, a verím, že sa zhodneme na tom, že ho treba podporiť. A bolo by dobré, keby aj vládna strana sa k tomu priklonila, lebo nevidím najmenšie opodstatnenie, ako, prečo sa prizerať na to, že z verejných financií zo štátneho rozpočtu naďalej unikajú obrovské čiastky za nezaplatené faktúry, ktoré si uplatňujú tí, ktorí tieto faktúry používajú na nadmerné odpočty DPH. Z hľadiska riešenia, ktoré predložila vláda, ešte o tom budeme veľa hovoriť, ale to, čo treba zdôrazniť, je to, že vláda svojím rozhodnutím bez toho, že by nebolo inej možnosti, obrala veriteľov, živnostníkov a drobných podnikateľov o 50 % ich nároku. Nemusela to urobiť, to veľmi zdôrazňujem, pretože pokiaľ bude konať tak, ako by vláda konať mala a musí tak konať, pokiaľ nebude podvádzať a klamať, tak jednoducho vzájomnými zápočtami pri tom obrovskom kontrakte, ktorý Váhostav už s vládou uzavretý má, dôjde veľmi ľahko k vymoženiu celej čiastky v 100-percentnej výške. Napriek tomu vláda zaplatila, ponúkla veriteľom len 50 percent. Nečestné, nespravodlivé. A veľmi zaujímavé je, ako chce tých 49 % akcií prenášať na veriteľov? To bude darovacou zmluvou? Alebo to bude navýšením? Keď to bude navýšením, už tam nebude pohľadávka, pretože tá bude kapitalizovaná. Jednoducho je tu toľko dier a nedomysleností... (Prerušenie vystúpenia časomerom.)
Kadúc, Miroslav, poslanec NR SR (2014-05-30):
Ďakujem pekne za slovo. Pán predseda Hrušovský, ja musím povedať, že ja vás mám naozaj v úcte. Ako to som nečakal, že poviem, ale teraz, keď vás počúvam a vlastne dlhodobo, tak ten rešpekt tu je. A ja verím, že nemáte dobré úmysly, á, teda, pardon, že máte dobré úmysly. (Zasmiatie sa rečníka a smiech v sále.) Dobre, nebudem sa opravovať. Ale povedal som, že si želám, želám to, aby to, čo hovoríte, bola pravda, a aby ja som sa mýlil. Pretože ak to, čo hovoríte, nebude pravda, prídeme do hroznej situácie, z ktorej bude, z ktorej už nebude návratu. Čo mi je ľúto, že doteraz tá potreba na reformu justície tu nebola? Veď my máme problém s justíciou 10 rokov. Všetci alebo niektorí ste mlčali. Pripomínam ešte raz, bod 82 tejto schôdze je novelizácia ústavy, kde sa definuje manželstvo. Tam môžte získať to, čo potrebujete, to, čo chcete. Musím ešte povedať, že zažil som pojednávania, kde boli sudcovia, ktorých by som nechal v momente preveriť, ale aby to bolo fér, muselo by to byť celoplošne a to je práve to riziko, ktoré tu máme, s ktorým sa potýkame. A to, že som odišiel z tej pracovnej skupinky, to mi snáď ani nebudete vyčítať. Keď ja tam prídem a vy všetci, resp. keď tam boli kolegovia zo SMER-u, z KDH, mali materiály k dispozícii vopred, dokonca mňa sa novinár pýtal pol hodinku pred tým, že čo si myslím o tomto pozmeňováku. Ja som ten materiál dostal tam na mieste, ktorý mal 20 strán. A čo tam budem sedieť a pozerať sa na vás, ako vy ste sa už dohodli? To neni toto pracovná skupinka. To bola vaša dohoda za zavretými dverami.
Sulanová, Magdaléna, poslankyňa NR SR (2021-10-06):
Ďakujem pekne za slovo. Ja by som chcela poukázať na právnu stránku tohoto problému, a síce upozorniť, že pokiaľ sa ako na poistku spoliehame na čl. 41 ods. 1 ústavy, ktorý definuje manželstvo ako jedinečný zväzok medzi mužom a ženou, tak treba poukázať na to, že, a spoliehame sa na to, že osoby v registrovanom partnerstve nebudú mať všetky práva patriace manželom, osobitne adopcie detí, tak tí, my všetci, ktorí si to myslíme, kolegovia, sa veľmi mýlime. Táto predstava je, bohužiaľ, falošná. Dozvedela som sa o tom v článku, ktorý publikoval doc. Dr. Ľalík, ktorý študoval niektoré súdne rozsudky európskych súdov, a to síce Európskeho súdu pre ľudské práva a Súdneho dvoru. Tieto hovoria o tom, že sú nad ústavou, bez ohľadu na to teda, čo je uzákonené v ústave, ich rozhodnutia platia nad ústavou. A v týchto rozsudkoch – jednoducho registrovaným partnerstvám boli im priznané všetky práva ako manželom heterosexuálneho páru. Preto treba upozorniť, že buď teda schválime buď všetko, alebo nič. To znamená, keď nechceme, aby registrované partnerstvá mali tie isté práva ako manželstvá heterosexuálov, nesmieme povoliť ani registrované partnerstvá.
Lipšic, Daniel, poslanec NR SR (2016-05-24):
Ja nevykrikujem v sále ako vy, ja sa vždy prihlásim radšej. Keďže novela ústavy neprešla, ako sme asi očakávali, tak za navrhovateľov beriem späť novelu zákona o rokovacom poriadku. Ale ak chcete hlasovať, nech sa páči.
Nash, Natália, poslankyňa NR SR (2023-12-15):
Ďakujem, pán predsedajúci. Ja by som chcela poďakovať Tine Gažovičovej za, za jej skvelý príspevok, aj to, že sa opäť venovala vzniku ministerstva cestovného ruchu a športu. Ja by som v tom návrhu zákona chcela vypichnúť tri body, ktoré sú tam a síce bod 3, v ktorom okrem tých iných aktivít, ktoré som už spomínala, sa toto ministerstvo bude venovať najmä teda projektom zameraným na výstavbu, údržbu, vybavenie, zariadenie alebo využitie telocviční, školských dvorov, ihrísk, štadiónov alebo inej športovej infraštruktúry zameraných predovšetkým na deti a mládež. To znie pekne. Bod 4 a 5. Zrušuje povinnosť, aby organizácia a žiadateľ o dotáciu nemusel byť zapísaný v registri právnických osôb v športe. No na toto by som upozornila kvôli tomu, pretože toto naozaj tieto, tieto dva body otvárajú možnosť naozaj veľkým kšeftom, ktoré si tu strana SNS pripravuje pre svojich oligarchov, pretože byť zapísaný v registri právnických osôb v športe je absolútne jednoduchý úkon, ale tá organizácia, ktorá sa tam zapíše, musí mať naozaj, musí pôsobiť v športe. Ja sa preto pýtam, že prečo tieto organizácie, ktoré budú žiadať o dotácie na novom ministerstve cestovného ruchu a športu, by nemali v tomto registri byť zapísané. Zjavne kvôli tomu, že pôjde o rôzne organizácie, možnože pôjde o rodinné pivovary alebo nejaké, nejaké rekreačné zariadenia so zrubmi v nejakej krásnej lokalite s fitnescentrami a welnesmi. Naozaj neviem, komu má byť táto možnosť otvorená. Ďakujem veľmi pekne.
Muňko, Dušan, poslanec NR SR (2019-12-04):
Strašne ma zaráža, že hlavne je tu hŕba odborníkov, ktorí nemajú dunstu o dôchodkovom systéme. Lebo beží, samozrejmá vec, je koniec roka, Sociálna poisťovňa valorizuje. Čiže jednak valorizuje dôchodky k 1. januáru, aby mohli prebehnúť napriek tomu, že je tam, je tam výpočtová technika, čiže IT robia, každý aj tak sa dôchodok musí kontrolovať a kontroluje ho, tá kontrola tam je ešte dvojnásobná. Idú vianočné príspevky, takže netreba hovoriť, že nemajú čo robiť, dôchodková sekcia koncom roka. Okrem toho, samozrejme, aj okrem tohto nám zhruba každý mesiac pribúda určité percento dôchodcov, niekedy je to 10-, niekedy je to 14-tisíc podľa toho roku narodenia, ako idú do dôchodku, to je jedna vec. Druhá vec, ma prekvapuje všetky, že všetci máte obavy o dôchodky, aké budú. Ja sa vás pýtam, koľko vzrástli dôchodky od dôchodkovej reformy, ktorá bola od, berme od 1. 1. 2005 do dnešného dňa? Z hľadiska valorizácie dôchodkov, ktoré boli vyplatené vtedy a koľko sú dneska? Hanbím sa povedať, koľko to je. Aký je priemerný dôchodok invalida? 270 euro. V tom dôchodkovom systéme je hŕba vecí, ktoré treba napraviť. Nebudem ich menovať, ale najväčšia diera v dôchodkovom systéme je druhý pilier. Čo spravil druhý pilier? Nech si ho aj pán Mihál skúsi zrátať, nech si zoberie súvahy a výsledovky druhého piliera jednotlivých správcovských spoločností a zistí, že 90 % je v konzervatívnom fonde, čiže nezarába, a tretí pilier tak isto prepadol. Preto som požiadal guvernéra Národnej banky, aby spravil audit a predložil parlamentu a vláde, v akom skutočnom stave sa nachádza druhý pilier a tretí pilier. Ďakujem.
Tomanová, Viera, poslankyňa NR SR (2012-05-10):
Ďakujem pekne, pani predsedajúca. Pán poslanec Kaník, v jednom sa s vami určite zhodnem, a to v tom, že je potrebné zabezpečiť sa na starobu. A to je jedno, či je to prvý, druhý, tretí pilier, ale mali by byť tie piliere formulované tak, aby skutočne sa občan zabezpečil. Dokonca oceňujem aj vašu valorizáciu dôchodkov, aj keď ju tam zakotvili múdri a zodpovední zamestnanci, vtedy vaši zamestnanci a moji dlhoroční kolegovia. Napriek tomu však musím konštatovať, že vaša reforma, dôchodková reforma a nielen dôchodková, je neobhájiteľne zlá, pretože mnohých ľudí znevýhodnila a diskriminuje. Pretože zavedením druhého piliera ste spôsobili sekeru 88 miliárd 800 miliónov. Rozumiete mi? Osemdesiatosem miliárd 800 miliónov zo štátneho rozpočtu. Myslela som si, pán Kaník, že ste na oveľa vyššom leveli, ako je pán Mihál so svojimi lžami a demagógiou. A preto, prosím, neurážajte a neznižujte sa k takej úrovni, že budete hovoriť, že peniaze, alebo že vláda chce znížiť percento odvodu do druhého piliera a že si ide privlastniť, hovorím o tom privlastnení peňazí. Nehovorte tak o tom. Vy viete veľmi dobre, lepšie ako hocikto iný, že sa jedná o peniaze, ktoré sú z verejných zdrojov, z ktorých ľudia nikdy nezaplatili daň. Takže, prosím, neklamte a neznižujte sa. Myslím si, že ste nie potrebný a nie je potrebné z vašej strany sa takto dehonestovať. A pokiaľ ide o tú anuitnú časť, je nastavená v zákone. Vy ste ju nastavili ale tak, že je nevykonateľná, a to napriek tomu, že ste za tento zákon zaplatili 70 tis. US$ dolárov z pôžičky Svetovej banky. (Potlesk.)
Viskupič, Jozef, poslanec NR SR (2015-05-26):
Ďakujem. Ja som celkom rád, že niekedy tie moje vystúpenia majú taký ten utlmujúci charakter. A ďakujem za obe faktické poznámky. A, áno, tu sme presne na tom, pán poslanec Martvoň, že my hovoríme alebo teda pri prvom čítaní aj viacero vašich kolegov z poslaneckého klubu sa vyjadrilo, že je to problém a že chceme dať represívnym zložkám tohto štátu v priestupkovom konaní túto právomoc. Tá právomoc je, že budú môcť konať na základe a podľa zákona, ako to je tu definované, a odobrať veci, ak teda zjavne ide o priestupok a nebude to chcieť dotyčný uhradiť, tak túto právomoc by sme mali. A teraz to je to podstatné vysvetliť aj ľuďom, lebo tá represia sa zvyšuje. Čiže mali by sme byť na jednej lodi s tým, že budeme pravdepodobne riskovať vyššiu policajnú alebo inú správnu alebo priestupkovú represiu kvôli tomu, že si uvedomujeme, že policajti alebo kontroly nemajú reálne nástroje pri uplatnení svojej moci, ak niekto je priestupkovo imunizovaný na základe svojho sociálneho statusu. Toto keď pochopíme ako základnú premisu, tak potom sa bavme o tom, ako to urobiť, aby to malo čo najmenšie škody. Čo je nebezpečné na tom, keď niekto tu bude kritizovať presne tak ako vy a strašiť ľudí tými extrémnymi ukážkami toho, čo by sa asi mohlo stať. Myslím si, že to by znieslo to prvé čítanie. A tu sme mali presne dať, aby sme po tomto strašení proste nešli, ale vyšpecifikovali to. Preto som dal procedurálny návrh. A dúfam, že tento návrh zákona do konca volebného obdobia nejakým spôsobom upravíme, lebo si to... (Prerušenie vystúpenia časomerom.)
Kvorka, Ján, poslanec NR SR (2018-03-13):
Pán podpredseda, pri prezentácii som mal nefunkčné hlasovacie zariadenie.
Hort, Milan, podpredseda NR SR (2010-12-14):
Pán poslanec Jurčík.
Marcinková, Vladimíra, poslankyňa NR SR (2020-07-09):
Ďakujem. Navrhujem presunutie programového bodu č. 13 (tlač 151) na záver schôdze. Ďakujem.
Nicholsonová, Lucia, poslankyňa NR SR (2015-11-26):
Veľmi pekne ďakujem za slovo. Ja naozaj len veľmi krátko. Asi si spomínate, že obdobný návrh zákona priniesol do tohto parlamentu pred časom pán poslanec Lipšic. Urobil tak kvôli svojej teda straníckej kolegyni Janke Žitňanskej, ktorá sa tejto téme dlhodobo venuje, a naozaj jej patrí kvôli tomuto úcta. A ten príslušný návrh zákona samozrejme nebol prijatý. Ja sa inou formou pokúšam presadiť niečo veľmi podobné a máme jedinečnú príležitosť napraviť to, čo neprešlo pri tom návrhu zákona pána poslanca Lipšica. Neviem, či viete, ale po Slovensku behá celkom svižným tempom petícia ťažko zdravotne postihnutých ľudí, ktorí naozaj sa sťažujú na túto skrivodlivosť v zákone. Je to maličkosť, ktorá by im ale spôsobila veľkú úľavu, pretože všetci viete o tom, že existuje množstvo zbierok pre ťažko zdravotne postihnutých občanov, pre ťažko zdravotne postihnutých občanov. Aj od fyzických osôb môžu prijať jednorazový dar a problém je, že keď im takýmto spôsobom chcete pomôcť v dobrej viere, vy im v konečnom dôsledku uškodíte, pretože tým pádom sa im to zarátava do príjmu a majú znižované tie kompenzačné príspevky. A to je nefér, lebo z dlhodobého hľadiska im vlastne uškodíte, aj keď konáte v dobrej viere. A je to veľmi malá úprava zákona, vyžiada si to naozaj že zanedbateľné verejné financie, by som povedala. Tak ja by som vás veľmi pekne chcela poprosiť v mene všetkých ťažko zdravotne postihnutých ľudí, aby ste teda zvážili, či nepodporíte takýto návrh zákona. Veľmi pekne ďakujem.
M. Číž, podpredseda NR SR: (2008-09-18):
Vážené kolegyne, kolegovia, teraz sa pýtam, kto sa do rozpravy chce prihlásiť ústne. Lipšic Daniel. Dobre, registrujem, pani poslankyňa, áno, dám vám slovo po vystúpení pána poslanca Lipšica. To je všetko, uzatváram možnosť prihlásiť sa do rozpravy ústne. Slovo má pán poslanec Lipšic. Pripraví sa pani poslankyňa.
Mičovský, Ján, poslanec NR SR (2023-06-20):
Vážený pán predseda, keďže sme hlasovali o podanom pozmeňovacom a doplňujúcom návrhu, dajte, prosím, hlasovať o tom, že tento návrh prerokujeme v treťom čítaní ihneď.
Blaha, Ľuboš, podpredseda NR SR (2024-01-24):
Poprosím, nerušiť. Ďakujem pekne. (Reakcia z pléna.) Pán Pročko, nekričte, ja rozumiem, že tu nie je, ale má hygienickú pauzu, dohodli sme sa, že tri minúty odísť môže na hygienickú pauzu, tak to tu je, takto to tu funguje a buď, prosím, taký láskavý... (Reakcie z pléna.) Nevrieskajte. Ďakujem pekne. Pani poslankyňa, pokračujte. (Reakcie z pléna.)
Glváč, Martin, podpredseda NR SR (2019-03-26):
S reakciou pán poslanec Simon.
Laššáková, Jana, podpredsedníčka NR SR (2015-12-02):
S reakciou, pani poslankyňa Nicholsonová, nech sa páči.
Bugár, Béla, podpredseda NR SR (2017-03-22):
Nech sa páči, prezentujme sa a hlasujeme. (Hlasovanie.) Prítomných 142, za 126, 15 sa zdržali, 1 nehlasoval. Konštatujem, že návrh bol schválený . Vážené panie poslankyne, páni poslanci, odhlasovali sme prerokované návrhy, takže budeme pokračovať v prerušenej rozprave v druhom čítaní o vládnom návrhu zákona, ktorým sa mení zákon č. 571/2009 Z. z. o rodičovskom príspevku a o zmene a doplnení niektorých zákonov (tlač 347). Prosím pána ministra Richtera, aby sa dostavil do rokovacieho priestoru, takisto pani poslankyňa Vaľová ako spravodajkyňa. (Krátka pauza.) Takže, vážené panie poslankyne, páni poslanci, budeme pokračovať. Ďalej v rozprave vystúpi pani poslankyňa Verešová. (Pokračovanie rokovania o vládnom návrhu zákona, ktorým sa mení zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov , tlač 347.) Nech sa páči. Nech sa páči, máte slovo. (Ruch v sále.) A zároveň upozorňujem vás, páni poslanci, aby ste nerušili vystupujúcu.
Poliačik, Martin, poslanec NR SR (2012-10-18):
Pán minister, predstavme si teoretickú situáciu, že by sa vo voľbách do parlamentu, do Národnej rady Slovenskej republiky, zúčastnilo 20 alebo 30 ľudí. Bolo by tu 150 poslancov, tam nie je kvórum, nejaká strana, možno SMER, by dostala dôveru parlamentu, aby vládli, vy by ste možno boli ministrom financií a to všetko by bolo na základe rozhodnutia 20 alebo 30 ľudí, lebo kvórum pre voľby do Národnej rady nie je. Aj pri voľbách do prezidentského paláca, keďže máme priamu voľbu prezidenta, keby sa zúčastnilo 20 alebo 30 ľudí, tak by sme mali prezidenta so všetkými kompetenciami, ktoré mu predpisuje ústava, pretože v prezidentských voľbách takisto kvórum nie je, 20 ale 30 občanov by rozhodlo o tom, kto bude vykonávať najvyššiu ústavnú funkciu v tomto štáte. A v prípade, že ľuďom natoľko dôverujeme, že bez kvóra ich nechávame rozhodovať o tom, kto bude sedieť v parlamente a kto bude sedieť v prezidentskom paláci, potom myslím, že je namieste aspoň na lokálnej úrovni im dôverovať natoľko, že im zrušíme kvórum aj na referendá, v ktorých rozhodujú o svojom každodennom živote. Takéto referendum je aj také referendum, o ktorom tu dneska rozprávame, či majú alebo nemajú mať hracie automaty vo svojej obci. A kým súčasná podoba referenda láka iba tých, ktorí súhlasia s otázkou, tak takéto referendum bez kvóra by lákalo obidve strany, aj tých, ktorí súhlasia, aj tých, ktorí nesúhlasia s niečím. A ktorých by tam jednoducho prišlo viacej, tak by tak situácia v danej obci alebo v danom meste vyzerala. Takže ak by sme mali naozaj správne riešiť túto situáciu, zrušme kvórum pre lokálne referendá.
M. Kondrót, poslanec: (2006-08-04):
Tým však zákon nevyriešil v tomto ustanovení financovanie A1 a analytický podúčet v tejto jadrovej elektrárni je prázdny, ale finančné nároky na vyraďovanie tejto elektrárne objektívnej existujú. Národný jadrový fond ich však nevie pri súčasnom znení zákona v najbližších rokoch pokryť. Financovanie vyraďovania A1 sa predpokladá z povinného odvodu, ktorý budú v cene elektrickej energie platiť koncoví odberatelia elektriny. Vyberanie tohto odvodu je však viazané na schválenie stratégie záverečnej časti jadrovej energetiky a následné schválenie nariadenia vlády Slovenskej republiky, ktoré stanoví ročnú výšku tohto odvodu. Prijatie týchto dokumentov sa očakáva v roku 2007 a napĺňanie fondu povinnými odvodmi najskôr v roku 2008. V záujme zabezpečenia financovania vyraďovania A1 do tohto obdobia sa navrhuje v prechodných ustanoveniach možnosť dočasného presunu prostriedkov z analytického účtu V1 na analytický účet A1. Takýto dočasný presun je však viazaný na súhlas ministra hospodárstva Slovenskej republiky a jeho schválenie je súčasne podmienené aj tým, že Národný jadrový fond pripraví aj presný harmonogram spätného prevodu týchto požičaných prostriedkov z A1 na V1, a to najneskôr do 31. 12. 2011. Návrh zákona rieši aj otázku výberového konania na miesta v Rade správcov Národného jadrového fondu a umožňuje zapojenie vysokých škôl a výskumných ústavov do procesu výberového konania, čím sa zvýši odbornosť a nezaujatosť pri výbere členov Rady správcov. Ďakujem za pozornosť a žiadam vás o podporu predloženého návrhu zákona.
B. Bugár, podpredseda NR SR: (2002-02-15):
Pán poslanec Maxon. Nasleduje druhé čítanie o vládnom návrhu zákona o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov . (Smiech.) Vládny návrh zákona ste dostali pred prvým čítaním ako tlač 1223 a spoločnú správu výborov schválenú gestorským výborom máte ako tlač 1223a. Vládny návrh zákona uvedie pán minister životného prostredia László Miklós, nech sa páči.
Bugár, Béla, podpredseda NR SR (2016-04-28):
Nech sa páči, prezentujme sa a hlasujme. (Hlasovanie.) Prítomných 134 poslancov, za 27, proti 65, zdržalo sa 31, nehlasovali 11. Konštatujem, že návrh nebol schválený. (Ruch v sále a reakcie z pléna.) Viete čo, skontrolujte, tam vedia vytlačiť, že kto ako hlasoval, a uvidíte, či išli, alebo nešli hlasovania. Dobre? (Reakcie z pléna.) A čo navrhujete? (Reakcia z pléna.) Viete čo, ešte raz, to takto nefunguje, prepáčte. Takže budeme pokračovať ďalším hlasovaním, a to budene hlasovať v prvom čítaní o návrhu poslanca Viskupiča na vydanie zákona, ktorým sa mení a dopĺňa zákon č. 308/2000 Z. z. o vysielaní a retransmisii (tlač 33). (Reakcia z pléna.) Áno, počas hlasovania sa nedá procedurálne, to je rokovací poriadok, až po, keď skončíme. (Reakcia z pléna.) Prepáčte, pani poslankyňa, keď skončíme, samozrejme, dám možnosť na procedurálne, ale prečítajte konečne už rokovací poriadok, ktorý toto neumožňuje. Ja musím dodržať rokovací poriadok. (Potlesk.) Prosím teraz spravodajkyňu z výboru pre kultúru a médiá poslankyňu Vieru Dubačovú, aby uviedla hlasovanie. (Hlasovanie o návrhu poslanca Národnej rady Slovenskej republiky Jozefa Viskupiča na vydanie zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov , tlač 33.)
Števulová, Zuzana, poslankyňa NR SR (2024-01-25):
Ďakujem vám, pán Horecký, za váš príspevok i za to, že ste hovorili o tom, čo všetko sa vlastne touto novelou zmení. Ja by som rada prečítala aj zmeny, ktoré mňa veľmi zaujali a možno ešte sa o nich až tak veľmi nehovorilo. Napríklad sa mení úprava základných zásad ukladania sankcií a trestov; tam sa vlastne zavádza tá zásada, že páchateľovi nesmie byť uložená sankcia spojená s ujmou na osobnej slobode páchateľa, ak možno účel tejto sankcie dosiahnuť uložením sankcie nespojenej s ujmou na osobnej slobode páchateľa. Čiže prednosť bude mať vždy trest, ktorý nie je trestom odňatia slobody, tam je práve to, na čo ste poukazovali, ten trest domáceho väzenia, kde ale zase nemáme na to prostriedky, aby sme v podstate takýto trest vedeli efektívne jednak uplatňovať a jednak kontrolovať. Takisto sa zavádza zásada, že ak páchateľ získal alebo sa snažil získať majetkový prospech, súd musí zvážiť najmä uloženie peňažného trestu, ktorý môže byť uložený aj ako samostatný trest a navrhuje sa, že až do výšky 3 mil. eur, čiže aj v prípade, keď bude spáchaná škoda veľkého rozsahu, kde dnes by bol hrozil odstrašujúci trest odňatia slobody, tak po novom môže páchateľ vzhľadom na nejaké tie konkrétne skutkové okolnosti vyviaznuť aj len s peňažným trestom. Takisto sa, poľahčujúce a priťažujúce okolnosti už nebudú vypísané taxatívne, ale demonštratívne, čo otvára vlastne priestor pre svojvôľu. No a ľudia tieto zmeny vidia, boja sa ich, a preto sú dnes na námestiach, podľa tých prvých správ je to oveľa viac ľudí ako minulý týždeň, sú aj v Krakove, aj v Paríži, takže si myslím, že obyvateľstvo dáva jasne najavo, čo si o tomto mys... (Prerušenie vystúpenia časomerom.)
Bugár, Béla, podpredseda NR SR (2016-06-07):
Pán poslanec Číž.
Sloboda, Vladimír, poslanec NR SR (2017-02-10):
Ďakujem. To podstatné asi povedal teraz kolega Ondro Dostál. To, či je alebo nie je niekto na volebnej kandidátke strany, ešte neznamená, že musí byť jej člen, dôležité je, že tá samotná strana chce, aby tento človek za ňu kandidoval. A chce, aby aj svoje názory vyjadroval spolu s nimi v parlamente. To, že to tak chceli aj naši voliči, bolo potvrdené aj preferenčnými krúžkami, ktoré dostal Ondro Dostál, takže nevidím na to dôvod, aby tu niekto hovoril o podvode.
Hambálek, Augustín, poslanec NR SR (2022-03-30):
Ďakujem, pán predseda. Vážení páni poslanci, v rozprave nevystúpil žiadny poslanec, nebol podaný žiadny procedurálny návrh. Preto prosím, pán predseda, dajte hlasovať o tom, že Národná rada Slovenskej republiky sa rozhodla prerokovať návrh zákona v druhom čítaní.
Bugár, Béla, podpredseda NR SR (2010-10-12):
Ďakujem, pán minister. Dávam slovo spravodajkyni, ktorú určil navrhnutý gestorský výbor pre financie a rozpočet, poslankyni Zuzane Aštaryovej. Pani spravodajkyňa, nech sa páči.
Hrnčiar, Andrej, podpredseda NR SR (2017-03-30):
Ďakujem. Týmto sme vyčerpali hodinu otázok. Ďakujem členom vlády, ktorí boli prítomní na dnešnej hodine otázok. A budeme pokračovať okamžite v prerušenej v zlúčenej rozprave v druhom čítaní o vládnom návrhu ústavného zákona, ktorým sa mení a dopĺňa ústava (tlač 483) a vládnom návrhu zákona, ktorým sa mení a dopĺňa zákon č. 38/1993 Z. z. o organizácii Ústavného súdu (tlač 485), ktoré prerokovávame v skrátenom legislatívnom konaní. Poprosím pani podpredsedníčku vlády a ministerku spravodlivosti Luciu Žitňanskú, aby zaujala miesto určené pre navrhovateľov. Takisto žiadam spravodajkyňu z ústavnoprávneho výboru poslankyňu Janu Laššákovú, aby zaujala miesto určené pre spravodajcov. Ďalším písomne prihláseným v rozprave je pán poslanec Ján Budaj, ktorému zároveň odovzdávam slovo. (Pokračovanie rokovania zlúčenou rozpravou o vládnom návrhu ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov , tlač 483, a o vládnom návrhu zákona, ktorým sa mení a dopĺňa zákon Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov , tlač 485.)
Jurinová, Erika, podpredsedníčka NR SR (2014-07-10):
Poprosím pána poslanca Mičovského do rozpravy.
Milanová, Natália, ministerka kultúry SR (2022-06-23):
Ďakujem. A mňa teda úprimne aj z takého osobného záujmu zaujíma, že o ktorú národnú kultúrnu pamiatku ide. Tak poviete osobne.
Pellegrini, Peter, predseda NR SR (2015-05-21):
Prezentujme sa a hlasujme o návrhu pána poslanca Lipšica hlasovať o tlačiach všetkých troch až na budúcej schôdzi Národnej rady Slovenskej republiky. Pán poslanec Bobík, nefungovalo vám hlasovacie zariadenie? Skúste potom. Pán Viskupič, vám to nakoniec naskočilo? (Hlasovanie.) Prítomných 133 poslancov, za hlasovalo 53, proti bolo 77, nehlasovali 3. Tento návrh sme neschválili. Poprosím technikov, aby sa pozreli na hlasovacie zariadenie pána poslanca Bobíka, ktorý signalizuje, že mu nechce identifikovať jeho hlasovaciu kartu, aby nemal problém pri hlasovaní. Ďakujem. Pán spravodajca, nech sa páči.
Šimečka, Michal, podpredseda NR SR (2024-01-24):
Ďakujem pekne. S faktickou... Pardon, s procedurálnym návrhom pán poslanec Dubéci.
Bugár, Béla, podpredseda NR SR (2017-09-08):
Ako sa tešíte, že na veky vekov. (Povedané s pobavením.) Pán poslanec Blanár, nech sa páči, môžte reagovať.
Blaha, Ľuboš, podpredseda NR SR (2024-06-12):
Ako ďalšia sa do rozpravy prihlásila za poslanecký klub hnutia SLOVENSKO pani poslankyňa Veronika Remišová. Nech sa páči.
Ľ. Mušková, poslankyňa: (2004-10-28):
A druhé, pán minister,  ja sa spýtam, spýtam sa, ukazuje sa, že sme mali pravdu, že tieto reformy sú zlé aj nielen kvôli tomu, že sa teda toto deje na týchto školách, ale čo sa deje na juhu, že sa vlastne rušia školy slovenské a vytvárajú sa školy maďarské. Ja len poviem príklad školy v Komárne, kde pán podpredseda Bugár tvrdil, že v Komárne, keďže je tam 60 % maďarského obyvateľstva a tri školy sú tam slovenské a tri maďarské, treba zrušiť jednu školu slovenskú. Vy ste to urobili. Lenže, pán minister, to vôbec nie je pravda. Už aj keď nie také dobré porovnávanie percentuálne obyvateľstva nastáva, tak teda keď si porovnávame, pán podpredseda Bugár, bohužiaľ, nehovoril pravdu. Totižto v Komárne sú štyri školy. Tri štátne a jedna cirkevná. Ale ako štátna, tak aj cirkevná škola je platená presne rovnako od štátu. Teda v Komárne sú štyri školy. Keby sme teda to prirovnanie pána podpredsedu Bugára zobrali na vedomie a chceli sa riadiť podľa neho, to percentuálne zastúpenie obyvateľstva, nie sú tam štyri maďarské školy a dve slovenské. Vy ste to, pán minister, podpísali a myslím si, že budeme s tým mať problémy na juhu, pretože skutočne slovenské obyvateľstvo nemá školy, nemá kde...
Laurenčík, Milan, podpredseda NR SR (2021-10-07):
Ďakujem obom a v tejto chvíli prerušujem rokovanie o tomto bode programu. Teraz bude nasledovať informácia o vydaných aproximačných nariadeniach vlády Slovenskej republiky v I. polroku 2021 a o zámere prijímania aproximačných nariadení vlády v II. polroku 2021 . Materiál vlády je uverejnený pod tlačou 616. Nech sa páči, pán podpredseda vlády, prosím vás o uvedenie tohto materiálu.
Paška, Pavol, predseda NR SR (2012-06-28):
Nemôžete takýto návrh dávať. Tá procedúra, o ktorej hovoríte, pán predseda, sa týka presného exaktného znenia pozmeňujúceho návrhu podaného v rozprave. Ak nie je verbálny prejav totožný s písomnou podobou, je nutné ho zopakovať. Takže, pán predseda, použijúc vašu okrídlenú frázu, že pohár, ktorý je do polovice naplnený vodou, môže byť poloprázdny alebo poloplný, teraz neviem, či niekto môže rýchlo čítať, niekto môže slabšie vnímať a chápať. (Smiech v sále a potlesk.) Takže poprosím vás, teraz poprosím, pán poslanec Brixi, poprosím vás, aby ste teraz uviedli návrh na voľbu členov Súdnej rady. Aby ste uviedli návrh na voľbu kandidátov na členov disciplinárnych senátov (tlač 105).
Šuca, Peter, poslanec NR SR (2019-09-25):
Ďakujem pekne za slovo. Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3, písm. c) zákona o rokovacom poriadku prerokovať predložený návrh zákona v druhom čítaní.
Blanár, Juraj, podpredseda NR SR (2022-09-21):
Takže týmto sme vyčerpali rozpravu, vážené panie poslankyne, páni poslanci, ktorú vyhlasujem za uzavretú. Pán navrhovateľ, máte záujem o záverečné slovo? Áno. Nech sa páči.
Žiga, Peter, podpredseda NR SR (2024-09-17):
Prosím, prezentujme sa a hlasujme. (Hlasovanie.) 148 prítomných, 79 za, 69 sa zdržalo. Návrh sme schválili.
Jurinová, Erika, podpredsedníčka NR SR (2015-01-30):
Pán poslanec Blaha.
Bugár, Béla, podpredseda NR SR (2016-11-29):
Súhlasí pán poslanec? Áno, ďakujem pekne. Nech sa páči, hlasujme o tomto návrhu pána poslanca. (Hlasovanie.) Prítomných 142 poslancov, za 29, proti 68, zdržalo sa 45 poslancov. Konštatujem, že návrh nebol schválený.
Hlina, Alojz, poslanec NR SR (2015-04-21):
Ďakujem veľmi pekne. Možno si nepomôžem, len, prosím vás, niektoré veci treba povedať v zásade tak, ako sú. A ja som to už počul desaťkrát, že treba dať predbežné opatrenie. Prosím vás, žiadne peniaze na Cyprus nepôjdu, lebo žiadne peniaze tam nie sú, my sa musíme naformátovať tak, ako urobiť, aby z Cypru prišli. Viete, niekedy mám naozaj pocit, že predkladáme návrhy, ktoré vlastne sa javia, že sú dosť, teda budem diplomatický, zvláštne a popri nich sa iné zvláštne, a som zase diplomat, menia na menej zvláštne. Viete, naozaj, pán kolega, vy posväcujete to, vy ste v reči povedali, vy ako pravičiar ste povedali, že štátne orgány majú odkúpiť 100-percentnú pohľadávku od firmy Váhostav. Prosím vás, uvedomuje si niekto, akú hydru tu chce niekto vypustiť? Proste je to bezprecedentný krok, že proste niekto nezaplatil, štát proste kúpi jeho pohľadávku. Ja neviem uvedomujete si to? Pandorina skrinka sa tomu hovorí, čo to vlastne chcete urobiť? A vy to posväcujete. Ja hovorím od začiatku, a verím, že sa v tom zhodneme s ľuďmi, ktorí sú konzistentní, že to je megahlúposť, hej. Ale vy to posväcujete, lebo Fico povie: „Áno, my to kupujeme za 50 % a čo vy do nás skáčete, však Kaník povedal, že on by to kúpil za 100 %.“ A naozaj, prísne vzaté, bude mať v tomto pravdu. To je precedens. Nemôže štát platiť za dlhy niekoho iného, akokoľvek by sa to javilo v danom momente, že to je príhodné, lebo to je precedens do budúcnosti, my tým otvárame naozaj komnaty, do ktorých sme ešte nenakukli.
Hrnko, Anton, poslanec NR SR (2016-05-19):
Ďakujem, pán predsedajúci. Nuž povedzme si pravdu, nalejme si čistého vína, čo sa nám tu núka. Namiesto zabehnutého, existujúceho a fungujúceho fondu, ktorý skutočne má výsledky, a je to tu k dispozícii každému, aby si prezrel, čo tento fond podporil za posledných päť rokov, je to tu, môžete si to pozrieť, sa tu stavajú vzdušné zámky, namiesto nezávislosti samosprávy, čo vlastne liberáli majú ako hlavný bod svojho programu, sa nám tu núka štátna kontrola, štátne peniaze, ktoré sú niekde veľmi ďaleko. A vieme, ako padajú k tým, čo skutočne tvoria, že obyčajne sa k nim nedostanú. To znamená, to je to, pán Viskupič, čo vy ponúkate. A druhá vec. Kto nechce platiť tieto 2 %? Ja reprezentujem organizáciu, najstaršiu spisovateľskú organizáciu, som tam funkcionárom, v ktorej je okolo 600 členov. Z nich ani jeden nemá problém s tým, aby platil tento príspevok. Poznám mnoho vedcov, kultúrnych pracovníkov, ktorí takisto nemajú s tým problém. Viete, kto s tým má problém? Všetci tí, ktorí najmä zo zahraničných zdrojov prijímajú megahonoráre, ktoré sú absolútne neprimerané k honorárom, ktoré sú dávané umeleckým a tvorivým pracovníkom na Slovensku. S tým problém majú tí a možno oni ani nie tak ako ich sponzori, ktorí sponzorujú tie naše rôzne Farmy, lebo to si myslia, že takto by mala vyzerať slovenská kultúra... (Prerušenie vystúpenia časomerom.)
M. Číž, podpredseda NR SR: (2007-09-04):
Vyhlasujem 5-minútovú prestávku. (Prestávka.) (Po prestávke.)
Kiššová, Jana, poslankyňa NR SR (2014-10-14):
Ďakujem pekne za slovo. Mňa prekvapuje, že pán poslanec Brocka nevidí súvislosť v diskusii o týchto dvoch bodoch programu preto, lebo ja ju tam veľmi významne vidím. Navrhovaná novela zákona, navrhovaná vládou, je o rušení alebo teda nepriamom rušení likvidovania agentúr, a, a práve spružnenie Zákonníka práce, ktoré navrhujeme my, by vyriešilo situáciu agentúrneho zamestnávania, tieto by potom neboli potrebné, realizovať ich v takej forme a v takej, takej sile zákazov, v akej sú navrhované. Takže tá súvislosť je tam, je tam zjavná.
Pellegrini, Peter, predseda NR SR (2015-10-30):
Pán poslanec Figeľ, pán podpredseda Figeľ.
Kollár, Boris, predseda NR SR (2022-06-14):
Na pani poslankyňu evidujem dve faktické poznámky. S prvou vystúpi pani poslankyňa Drábiková a potom pani poslankyňa Hatráková. Nech sa páči, pani poslankyňa Drábiková, máte slovo.
M. Kuruc, poslanec: (2007-09-19):
Ja by som len chcel povedať pánovi kolegovi Petrákovi, nespochybňujeme manažment DSS-iek, my spochybňujeme vášho šéfa, premiéra, ako vôbec k tomu došlo, lebo pred mesiacom, pred dvoma týždňami boli manažmenty a v nich tí, ktorí berú vysoké platy, nestarajú sa o všetko, robia zle v tých DSS-kách. A dnes po všetkom tomto možnom si sadol. A za akých podmienok sa s nimi vôbec dohodol? Akým spôsobom došlo k tomu, že medzi nimi dvoma, medzi vaším šéfom, teda premiérom, a manažmentmi DSS-iek vôbec mohlo dôjsť k nejakej dohode? Toto my spochybňujeme.
Šeliga, Juraj, podpredseda NR SR (2020-10-13):
Pán poslanec (doznievanie potlesku), pán poslanec Kuffa.
Benčík, Ján, poslanec NR SR (2020-05-13):
Ďakujem za slovo. Poslanec Mazurek arogantným, nechutným a neakceptovateľným spôsobom pourážal pani verejnú ochrankyňu práv, pani spravodajkyňu, Rómov. Zvlášť odporným spôsobom pourážal inak orientovaných či transrodových ľudí a v konečnom dôsledku aj všetkých slušných ľudí, ktorým nie sú ľahostajné práva a dôstojnosť ich blížnych. Poslanec Mazurek opakovane označil riešenia navrhované pani ombudsmankou za neomarxistické. Pozrime sa teda, aké riešenia ponúkal poslanec, ktorý mal od Najvyššieho súdu čierne na bielom potvrdené, že je obyčajný rasista, pred voľbami v januári 2016. „Milí špinaví paraziti, ktorí už dlho vyciciavate slovanskú pôdu, kde sme vás nechali žiť, píšte si, že do tej špinavej osady plnej incestných a zaostalých poloopíc prídeme a po voľbám tam s vami narobíme poriadky tak, aby už ani jedného z vás, degenerovaných špinavých parazitov, nikdy v živote nenapadlo urobiť niečo podobné. Pre všetkých, ktorí nám chcú umožniť zase radikálne prevychovávať túto zberbu, stačí nám dať hlas vo voľbách 5. marca 2016. Už sa neoplatí čakať ani chvíľu, je treba radikálne a rýchlo konať.“ Toto sú slová obyčajného odporného fašistu. (Potlesk.)
Kosová, Ingrid, poslankyňa NR SR (2023-12-14):
Tinka, ďakujem ti, že si opäť pripomenula, a dôrazne pripomenula to, čo je dôležité a čo tu už dlhodobo opakujeme stále dookola, že miesto toho, aby sa vláda zamerala na krátkodobé a populistické ciele, aby uspokojila svojich voličov a voličky, tak by mala naozaj myslieť dlhodobo do budúcnosti a investovať do dôležitých reforiem najmä v oblasti zdravotníctva a školstva. A možno keď to budeme hovoriť dostatočne dlho a stále dookola a dookola, tak sa to niekde ukotví do nevedomej úrovne mozgu tejto koalície a nevedomo budú podľa toho konať. Necháme sa prekvapiť. Jedným zo zásadných problémov, a dokazuje to teda aj všetky kroky tých predchádzajúcich vlád, je, že práve preto, že sú tam nepopulárne riešenia, ktoré sa, výsledky sa objavia o 20-30 rokov, tak sú hlboko-hlboko poddimenzované. Napríklad len rezort školstva v porovnaní s ostatnými krajinami OECD, kým napríklad v Českej republike do vysokého školstva investujú 94 % ako ostatné krajiny, u nás je to len 67. Alebo napríklad kým v Českej republike až 1,2 % HDP ide do výskumu a vývoja, u nás je to hlboko pod jedno percento. No a naozaj potom výsledok je, že nám chýbajú asistenti, učitelia, kvalifikovaní pedagógovia, ktorí sú dobre zaplatení, a mohli by sme dlho nad tým ešte polemizovať. Máme tu strašne veľa problémov s komplexnosťou, jedno oddelenie, jedno ministerstvo nevie, čo robí druhé ministerstvo, nespolupracuje sa navzájom, ale to, ako si vlastne ceníme tento rezort napríklad vzdelávania, svedčí aj o tom, že za posledných 30 rokov sme tam mali už 27 ministrov a ministeriek a z toho len dvaja sa udržali vo svojom funkčnom období celé štyri roky. (Prerušenie vystúpenia časomerom.)
Jurík, Beáta, poslankyňa NR SR (2024-01-18):
Ďakujem za slovo. Aj v mene Progresívneho Slovenska by som chcela pozdraviť mladých ľudí hore na balkóne. Ja viem, že to tu vyzerá tak kadejako, ale nevzdávajme to, budúcnosť nám neukradnú. Takže pozdravujeme. Peter, ďakujem za tvoj ako vždy úprimný príspevok. Ja som bola rovnako ako ty veľmi šokovaná tými vyjadreniami Roberta Fica včera v Davose. Prepáčte, ale hlava mi neberie, že premiér európskej krajiny v roku 2024, dokonca niekoľkonásobný premiér, a dokonca vraj aj sociálny demokrat môže takto uraziť, ublížiť ľuďom, tým, ktorí patria k najzraniteľnejším skupinám, tým, ktorým by jeho sociálnodemokratická vláda mala pomôcť a zaručiť im dôstojný život. Proste hlava mi to neberie. A aj vo vašom návrhu hovoríte, že sa chcete približovať akýmsi európskym štandardom, vy si viete predstaviť, že by toto povedal napríklad francúzsky premiér? Že by to povedal ten poľský alebo ešte aj talianska premiérka krajnej pravice, že by si dovolila niečo také povedať na medzinárodnom fóre? No ja si to neviem predstaviť ,a tak by som sa chcela za ich, nie nášho, ale ich premiéra, premiéra tzv. našich ľudí ospravedlniť všetkým Rómom a Rómkam. Aj za to včerajšie vyjadrenie a, samozrejme, aj za tie roky, roky, keď eurofondy, ktoré im posielala Európska únia na to, aby ten dôstojný život mali, končili vo vrecká bohviekoho, len nie v tých ich. A minule tu pán kolega Bužo vyslovil takú veľmi krásnu myšlienku, ktorú som si zapísala a chcela by som ju teraz zopakovať, dúfam, že s tým bude okej, lebo ho teda korektne odcitujem. Toto celé nie je o „našich ľuďoch“, vy jednoducho delíte ľudí na ľudí a na tých, ktorí pre vás ľuďmi nie sú. A myslím si, že aj to včerajšie vyjadrenie Roberta Fica je toho dôkazom. (Potlesk.)
Kočiš, Eduard, poslanec NR SR (2020-12-17):
... a dúfal som teda, že najmä faktické poznámky, ktoré budú smerovať na váš príspevok, budú vecné, budú argumentačné, ale zatiaľ vládni poslanci sa zmohli iba na to, že tuná vykrikujú, tuná urážajú a tvrdia to, čo pravda nie je. Naozaj rušenie tohto zákona, týchto obedov zadarmo je veľkým sociálnym prešľapom, s ktorým sa nikdy nemôžem stotožniť. Naozaj ide tu naozaj o 50-tisíc detí, o skoro 50-tisíc detí, ktoré týmito obedmi v školských jedálňach, spoločnými obedmi, sa naozaj socializovali, nech sú z akéhokoľvek prostredia. Či sú z prostredia bohatších rodín, chudobnejších rodín, majoritného, minoritného obyvateľstva, je absolútne jedno. Ale tento diletantizmus, toto pošliapavanie základných práv detí je naozaj hrubým porušením toho, čo ste sľubovali. Sľubovali ste novú politickú kultúru, sľubovali ste čokoľvek, že sa tu nebude meniť, čo má sociálny význam, čo má sociálny aspekt. Ale toto, čo sa tuná deje, vážené kolegyne, vážení kolegovia z vládnej koalície, je totálne chrapúnstvo a totálna úbohosť. Hŕstka poslancov, ktorí tuná zostali sedieť na svojich stoličkách, v svojich laviciach, je veľmi malou vizitkou, že naozaj sa chcete správať sociálne a chcete robiť všetko pre to, aby sme to sociálne prostredie zachovali. Idete prelomiť prezidentské veto a poslancov, ktorých tento zákon zaujíma, je tu naozaj hŕstka. Prosím vás pekne, nerobte hlúposti a zachovajte korektnosť. Ďakujem.
Matejička, Vladimír, poslanec NR SR (2015-11-24):
O pozmeňujúcom návrhu pána poslanca Lipšica nemôžeme hlasovať, nakoľko boli schválené body 2 a 3 môjho pozmeňujúceho návrhu a bod 5 spoločnej správy.
Pellegrini, Peter, predseda NR SR (2024-02-16):
Pani poslankyňa Kleinert.